Publication: Magyar Közlöny
Issue: MK-1998-30 (Year: 1998, Number: 30)
Era: 1990-2004
Section: a Polgári Törvénykönyvről szóló 1959. évi IV. törvény
Paragraph Index: 661

6. Az Európai Összehasonlító Kisebbségkutatások Intézete 6.1. A Közalapítvány céljait az Európai Összehasonlító Kisebbségkutatások Intézete (a továbbiakban: Intézet) működtetésével valósítja meg, amely önálló jogi személy. Az Intézetet a Közalapítvány nem szüntetheti meg, felügyeletét nem ruházhatja át. 6.2. Az Intézet a Közalapítvány törzsvagyonát képezi, amelyet köteles folyamatosan működtetni. A Közalapítvány induló vagyonából köteles negyvenmillió forintot elkülöníteni az Intézet beindítására és működtetésére. A továbbiakban a mindenkori éves költségvetési támogatás 4/5 része az Intézet elkülönített vagyonát képezi. 6.3. Az Intézet elkülönített vagyonával — a központi költségvetési szervek gazdálkodásáról szóló jogszabályi előírások megfelelő alkalmazásával — önállóan gazdálkodik. 1998/30. szám 6.4. A központi költségvetési támogatáson felül az Intézet vagyonába kell helyezni: — a csatlakozók által kifejezetten az Intézet részére történő vagyonátadást; — külső megrendelések teljesítéséből származó bevételeket; — egyéb Intézet céljaira rendelt bevételeket. 6.5. Az Intézet működése 6.5.1. Az Intézet felelős irányítását és általános képviseletét a Kuratórium által 5 év határozott időre kinevezett főigazgatója látja el, aki ismételten is megbízható. A főigazgatónak az Intézet tevékenységének megfelelő tudományos minősítéssel kell rendelkeznie. 6.5.2. Az Intézet ellátja a Közalapítvány céljainak megvalósítása érdekében szükséges feladatokat, valamint a Közalapítvány titkársági teendőit. Az Intézet a Kuratórium által jóváhagyott Szervezeti és Működési Szabályzat (SzMSz) szerint működik. 6.5.3. A főigazgató hatásköre: — az Intézet önálló irányítása és önálló képviselete; — javaslat a Kuratórium ülésének az összehívására; — részvételi jog a Kuratórium ülésein; — a kuratóriumi döntések előkészítése, végrehajtásuk megszervezése; — javaslat a Közalapítvány anyagi eszközeinek felhasználására; — az irányítása alá tartozó intézet tekintetében a munkáltatói jogok gyakorlása; — az SzMSz-ben biztosított egyéb hatáskörök. 6.6. Az Intézet székhelye a Közalapítvány székhelyével azonos.

Source: https://magyarkozlony.hu/hivatalos-lapok/8765c6e2fdbb1efd40bba49d052ab159d6322154/dokumentumok/7a09ebd7df32e48a8b46edcb97f064c180aab6c3/letoltes